stanford-oval/wikipedia huggingface dataset:
Azərbaycan Televiziya və Radio Verilişləri

Bakun TV-torni.
Azərbaycan Televiziya və Radio Verilişləri on Azerbaidžanin valtion yleisradioyhtiö. Sen edeltäjiä olivat Azerbaidžanin neuvostotasavallan vuonna 1932 perustettu valtion radiokomitea ja vuonna 1957 perustettu radio- ja televisiokomitea. Toiminta yhtiöitettiin vuonna 1991, ja erillinen Nahitševanin televisio perustettiin vuonna 2003. Nykyinen suljettu osakeyhtiö on perustettu vuonna 2005. Radio toimii nimellä Azərbaycan Radiosu ja televisio nimellä Azərbaycan Televiziyası.
Radio

Radiolähetykset alkoivat Bakussa lankaradioverkossa 1,2 kilowatin lähettimellä 6. marraskuuta 1926. Seuraavana vuonna otettiin käyttöön 10 kilowatin lähetin, jonka kuuluvuusalue ulottui Bakuun ja lähialueille, ja vuonna 1936 koko tasavallan kattanut 35 kilowatin lähetin. Lankaradioverkoissa oli 51 000 vastaanotinta vuonna 1940, ja niiden kautta välitettiin myös paikallisohjelmia.
Radio ohjelma-aika kasvoi muutamasta tunnista 8,5 tuntiin vuonna 1933. Lähetykset tapahtuivat azerin, venäjän ja armenian kielillä. Radion musiikkijohtajana toimi säveltäjä Müslüm Maqomayev, kirjallisuusohjelmien päällikkönä kirjailija Məmməd Səid Ordubadi, ja ohjelmien tekemiseen osallistui monia muita tunnettuja muusikkoja, kirjailijoita ja näyttelijöitä. Vuonna 1931 perustettiin Mustafa Mərdanovin johtama radioteatteri. Sanomalehtien lukeminen korvattiin uutislähetyksillä vuonna 1932. Vuosikymmenen loppua kohti radio muuttui yhä voimakkaammin propagandavälineeksi. Sen uutistoiminta korostui toisen maailmansodan aikana.
Azerbaidžanin radion turkin- ja persiankieliset ulkomaanlähetykset alkoivat vuonna 1941 nimellä Bakının səsi (”Bakun ääni”). Vuonna 1951 mukaan tulivat myös ulkomaille asuville azereille suunnatut ohjelmat ja vuonna 1959 arabiankieliset lähetykset. Vuonna 1992 perustettiin Azərbaycan Beynəlxalq Radiosu (”Azerbaidžanin kansainvälinen radio”), joka toimi keski- ja lyhytaalloilla armeniaksi, englanniksi, georgiaksi, kurdiksi, lezgiksi, ranskaksi, saksaksi, tališiksi ja venäjäksi. Englannin-, ranskan- ja saksankieliset lähetykset lopetettiin vuonna 2007. Ohjelmia muilla kielillä välitetään nykyään satelliitin ja Internet-sivuston kautta.
Vuonna 1964 perustettiin uutis- ja musiikkikanava Araz, joka välitti päivittäin 12 tuntia omaa ohjelmaa. Azerbaidžanin itsenäistyttyä Arazista tuli erillinen organisaatio, joka lakkautettiin vuonna 1998. Azərbaycan Radiosu on yksityisten asemien kilpailun takia pyrkinyt uudistamaan toimintaansa. Sen ansioiksi mainitaan kulttuuriperinnön säilyttäminen, kielenkäytön puhtauden vaaliminen ja esimerkkinä toimiminen Iranin Azerbaidžanille.
Televisio

Bakun televisiokeskuksen rakentaminen alkoi vuonna 1954, ja sen lähetykset käynnistyivät virallisesti helmikuussa 1956. Lähetin sijoitettiin aluksi öljynporaustorniin, kunnes 180-metrinen televisiomasto valmistui vuonna 1957. Samana vuonna aloitettiin myös television ulkolähetykset.
Vuosina 1960–1961 aloitettiin lähetysten releointi Ağstafassa, Gəncəssä, Göyçayssa ja Şuşassa. Nahitševanin televisiostudio aloitti toimintansa vuonna 1963 ja Moskovan lähetysten releointi alkoi vuonna 1964. Väritelevisiolähetyksiin siirryttiin vuonna 1973. Vuodesta 1981 lähtien rakennettu Bakun 310-metrinen televisiotorni valmistui lopulta vuonna 1996. Satelliittilähetykset Eurooppaan, Pohjois-Amerikkaan ja Aasiaan alkoivat vuonna 2004.
Parin tunnin pituista TV-ohjelmaa lähetettiin aluksi kahdesti ja myöhemmin kolmesti ja viidesti viikossa. Vuonna 1962 päivittäisten lähetysten pituus oli kasvanut seitsemään tuntiin. Uutislähetykset käynnistyivät vuonna 1960, ja vuosikymmenen puolivälissä perustettiin televisioteatteri Şəlalə. Vuonna 1968 aloittanut dokumenttielokuvien tuotantoyksikkö sai vuonna 1973 nimen Azərbaycantelefilm. Tammikuun 1990 levottomuuksien aikana lähetykset keskeytyivät yli viikon ajaksi ja jatkuivat sotasensuurin alaisina syyskuuhun 1991 saakka.
Televisiolla on nykyään kolme kanavaa: yleiskanava AzTV, kulttuurikanava Mədəniyyət TV ja urheilukanava İdman TV.
Äänitysstudio

Radio- ja televisioyhtiön yhteydessä toimii äänitysstudio, jolla on ollut suuri merkitys Azerbaidžanin musiikkielämän kehityksessä. Sen musiikkiyhtyeitä ovat Üzeyir Hacıbəyovin aloitteesta vuonna 1931 perustetut valtion sinfoniaorkesteri ja Səid Rüstəmoville nimetty kansansoitinyhtye sekä kuoro, lastenkuoro, viihdeorkesteri, kansansoitinyhtye Xatirə, laulu- ja soitinyhtye Sevil ja soitinyhtye Qaytağı. Televisiossa järjestetään vuosittainen musiikkikilpailu Muğam.
Lähetystoiminta

Radion ja television maanpäällisestä ja satellittilähetystoiminnasta vastaa vuonna 1988 perustettu valtionyhtiö Teleradio. Radiolähetykset tapahtuvat etupäässä analogisesti ULA-alueella, maanpäälliset televisiolähetykset digitaalisesti DVB-T2 -järjestelmällä ja satelliittilähetykset muodossa DVB-S. Radion keski- ja lyhytaaltolähetyksiä ei Azerbaidžanissa enää ole.
Aiheesta muualla

Azərbaycan Televiziya və Radio Verilişləri (azeriksi), (englanniksi), (venäjäksi)
Gigonos

| Gigonos> Γίγωνος.Sijainti |
| --- | --- |
 Gigonos
Koordinaatit:  40°19′34″N, 23°1′21″E
Valtio:  Kreikka
Paikkakunta:  Néa Irákleia, Néa Propontída, Chalkidikí, Keski-Makedonia
Historia
Tyyppi:  kaupunki
Huippukausi:  400-luku eaa.
Kulttuuri:  antiikki
Alue:  Krusis, Traakia
Infobox OKNimi-testi OK: 
Gigonos (m.kreik. Γίγωνος, Gigōnos, myös Γιγωνίς, Gigōnis; lat. Gigonus) oli antiikin aikainen kaupunki ja kaupunkivaltio (polis) Krusiissa Traakiassa, nykyisellä Chalkidikín niemimaalla Kreikassa. Se sijaitsi nykyisen Néa Propontídan kunnan alueella lähellä nykyistä Néa Irákleian kylää.
Maantiede

Gigonoksen kaupunki sijaitsi Krusiissa nykyisen Chalkidikín niemimaan länsirannikolla. Alue ei antiikin aikana kuulunut Khalkidiken alueeseen, josta koko niemimaa on saanut nykyisen nimensä. Samalla rannikolla kaupungista luoteeseen sijaitsi Aineia ja kaakkoon Haisa ja Barrington Atlas of the Greek and Roman World -kartastossa myös Brea, joskin sen sijainti on epävarma. Gigonoksen kaupunkivaltion hallussa olleen alueen kooksi on arvioitu alle 100 ja mahdollisesti jopa alle 25 neliökilometriä.
Historia

Gigonoksen historiasta tiedetään vain vähän. Herodotoksen mukaan kaupunki antoi joukkoja Kserkseen käyttöön hänen hyökätessään Kreikkaan vuonna 480 eaa. Klassisella kaudella 400-luvulla eaa. Gigonos kuului Ateenan johtamaan Deloksen meriliittoon. Se esiintyy liiton verotusluetteloissa varmuudella vain vuonna 434/433 eaa. sekä mahdollisesti myös 425/424 eaa.
Giovanni Fattori

| Giovanni Fattori |
| --- | --- |
 Giovanni Fattorin omakuva vuodelta 1854.
Henkilötiedot
Syntynyt: 1825 Livorno, Italia
Kuollut: 1908 Firenze, Italia
Kansalaisuus:  italialainen
Taiteilija
Ala:  kuvataiteilija
Taidesuuntaus:  Macchiaioli
Il campo italiano dopo la Battaglia di Magenta, 1861.
Giovanni Fattori (1825 Livorno – 1908 Firenze) oli Livornossa syntynyt italialainen taidemaalari ja yksi Macchiaioli-ryhmän johtajista.
Macchiaioli oli Italian maalaustaiteessa vaikutusvaltainen ryhmä, joka sai nimensä 1850-luvulla kehitetystä la macchia -tekniikasta (”tahra”, ”läiskä”, ”nopea luonnos”). Macchia viittasi spontaaniuteen ja välittömyyteen, värin lisäämiseen suoraan kohteen havainnoinnin yhteydessä. Macchiasta tuli ajan poliittisen tilanteen, Risorgimenton, kautta myös kansallinen tai nationalistinen maalaustyyli. Monet Macchiaioli-taiteilijat osallistuivatkin Italian yhdistymissotiin ja heidän kantapaikkansa, Firenzen Caffè Michelangiolo oli myös aktivistien kokoontumispaikka. Fattori oli macchiaioli-taidemaalareista kaikkein tuotteliain ja monipuolisin. Hän piti itseään realistina ja maalasi lukuisia erilaisia aiheita: sota-aiheita, muotokuvia, maisemia, sisätiloja, talonpoikien ja kauppiaiden elämää. Hänen töissään yhdistyivät macchian mukanaan tuoma valon tallentava impulsiivisuus ja sosiaalisesti kantaa ottava realismi.
Monet ryhmän jäsenet tarjoutuivat vapaaehtoisiksi Giuseppe Garibaldin joukkoihin; Fattori maalasikin teoksen Garibaldi a Palermo vuosina 1860–1862. Vaikka Fattori ei liittynyt taisteluihin, hän toimi kuriirina vasemmistolaisille vallankumousvuosina 1848–1849. Hän maalasi taisteluaiheita johdonmukaisemmin kuin muut ryhmän taiteilijat. Fattori saikin ensin huomiota sarjallaan sota-aiheisia maalauksia, jonka hän aloitti vuonna 1859. Hän piti tärkeinä ajan ranskalaisten taidemaalareiden innovaatioita, esikuvanaan erityisesti Edgar Degas. Hänen maineensa kasvoi taidokkaiden etsausten ja kaiverrusten myötä.
Viimeisinä vuosinaan Fattori eli maineestaan huolimatta köyhyydessä ja antoi Firenzessä oppitunteja piirustuksessa. Yksi hänen lahjakkaimmista oppilaistaan oli Amedeo Modigliani.
Aiheesta muualla

Kuvia tai muita tiedostoja aiheesta Giovanni Fattori Wikimedia Commonsissa
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Espanja  Ranska  BnF data  Saksa  Italia  Israel  Yhdysvallat  Tšekki  Australia  Kroatia  Alankomaat  Vatikaani 
Tieteilijät:  CiNii 
Taiteenala:  MusicBrainz  Musée d'Orsay  RKD Artists  ULAN 
Henkilöt:  Dizionario Biografico degli Italiani  Deutsche Biographie  DDB  Trove 
Muut:  Europeana  SNAC  IdRef
Stone Cold Steve Austin

| Steve Austin |
| --- | --- |
 Austin vuoden 2010 Comic-Conissa.
Henkilötiedot
Koko nimi:  Steve James Anderson Williams
Syntynyt: 18. joulukuuta 1964 (ikä 59) Victoria, Texas
Ammatti:  näyttelijä, entinen showpainija
Näyttelijä
Aktiivisena:  1999–
Aiheesta muualla
www.brokenskullranch.com
IMDb 
| Stone Cold |
| --- | --- |

Henkilötiedot
Syntynyt: 18. joulukuuta 1964 (ikä 59) Victoria, Texas
Kansalaisuus:   Yhdysvallat
Showpainija
Kehänimet:  Steve Austin The Ringmaster The Rattlesnake
Aktiivisena:  1989–2003
Pituus:  188 cm
Paino:  114 kg
Kouluttajat:  Chris Adams
Aiheesta muualla
www.brokenskullranch.com
Steve James Anderson Williams (s. 18. joulukuuta 1964 Victoria, Texas) on yhdysvaltalainen entinen showpainija ja nykyinen elokuvanäyttelijä. Hänet tunnetaan parhaiten kehänimellä ”Stone Cold” Steve Austin, jonka alla hän on esiintynyt vuodesta 1996 lähtien WWE:ssä. Steve Austin käytti lopetusiskunaan Stone Cold Stunneria.
Elämä

Alun perin Austinin nimi oli Stephen James Anderson, mutta hän vaihtoi nimeään, kun hänen isäpuolensa adoptoi hänet.
Steve pelasi amerikkalaista jalkapalloa ollessaan Pohjois-Teksasin osavaltion yliopistossa ja aloitti painiuransa vuonna 1980 Texasissa. Hän otti nimen Steve Austin käyttöön vasta aloittaessaan ammattilaispainiuransa vuonna 1990. Austin kuvaili ammattilaisuraansa edeltänyttä köyhyyttä niin pahaksi, että joutui kerran syömään raakoja perunoita kolmen päivän ajan odottaessaan sadan dollarin viikkopalkkaansa.
Elämä > WCW – World Championship Wrestling

Vuoden 1992 alussa "Stunning" Steve Austin (nimi jota hän käytti WCW:ssä) siirtyi USWA-sarjasta WCW:hen. Hänen WCW-uransa alkoi hyvin ja 3. kesäkuuta hän voitti WCW World Television -mestaruuden Bobby Eatonilta.
Austin liittyi yhteen Brian Pillmanin kanssa "The Hollywood Blondes" ryhmäksi. 2. maaliskuuta 1993 Austin ja Pillman voittivat Tag Team-mestaruuden Ricky Steamboatilta ja Shane Douglasilta. Kesällä 1993 ryhmä hajosi yllättäen Pillmanin loukkaantumisen myötä. Lord Steven Regal korvasi Brian Pillmania ja puolusti yhdessä Austinin kanssa Tag Team-mestaruutta kahta Four Horseman -ryhmän jäsentä, Arn Anderssonia ja Paul Romaa vastaan. Regal ja Austin hävisivät ja Austin syytti Tag Team -mestaruuden häviämisestä Pillmania.
27. joulukuuta 1993 Austin voitti WCW United States -mestaruuden StarrCade Pay-Per-Viewissä selättämällä "The Natural" Dustin Rhodesin 2 kertaa "2/3 Falls" -ottelussa.
18. syyskuuta 1994 Fall Brawl PPV'ssä, Austin sai uuden mahdollisuuden WCW United States -mestaruuteen kun senhetkistä mestaria, Ricky Steamboatia, pyydettiin luopumaan mestaruudesta Austinille tämän loukkaantumisen ajaksi. Kun Austinille oli annettu mestaruus, hänet pakotettiin puolustamaan sitä "Hacksaw" Jim Duggania vastaan. Austin hävisi vain 35 sekuntia kestäneen ottelun.
1995 Austin kärsi loukkaantumisesta ja WCW:n varapresidentti Eric Bischoff erotti Austinin puhelinsoitolla. Austinin ura lähti kuitenkin nousuun tämän tapauksen jälkeen.
Elämä > ECW – Extreme Championship Wrestling

Austin pääsi mukaan ECW:hen kun hänen WCW-aikainen managerinsa Paul Heyman otti häneen yhteyttä ja kertoi haluavansa Austinin mukaan omaan promootioonsa. Austin hyväksyi tarjouksen. Austinin "Stone Cold" -persoona syntyi ja hioutui nimenomaan ECW:ssä. Austin pilkkasi paljon WCW:tä ja varsinkin Eric Bischoffia.
Paul Heyman tarjosi myös mestaruutta Austinille, mutta Austin kieltäytyi, koska hänestä oli omasta mielestään enemmän hyötyä yhtiölle metsästäjänä kuin metsästettävänä.
Elämä > WWF – World Wrestling Federation

Tammikuussa 1996 Austin liittyi WWF:ään. Attituden aikakautena Hänestä ja The Rockista tehtiinkin World Wrestling Federationin keulakuvia. Aluksi hän käytti nimeä "The Ringmaster". Kun Austin oli Million Dollar -mestari. Austin kyllästyi nimeen Ringmaster ja pyysi WWF käsikirjoittajia luomaan hänelle uuden paininimen, joka kuvaisi kylmäsydämistä ja armotonta. Käsikirjoittajat ehdottivat nimiä "Chilly McFreeze", "Freezy Pops" ja "Ice Dagger" nimiä muiden nimien lisäksi. Austin keksi vaimonsa avustuksella nimen "Stone Cold" Steve Austin.
Elämä > WWE – World Wrestling Entertainment

World Wrestling Federation vaihtoi vuonna 2002 nimensä World Wrestling Entertainmentiksi, koska heille tuli riitaa WWF-lyhenteestä Maailman luonnonsäätiön (WWF) kanssa.
Helmikuussa 2003 Austin palasi takaisin WWE:hen, mutta suurimmaksi osaksi hän ei paininut. Kun The Rock voitti hänet WrestleMania XIX:ssä, hänestä tuli RAW:n toimitusjohtaja WCW:n entisen johtajan Eric Bischoffin rinnalle.
16. marraskuuta 2003 Austin sai potkut RAW:n toimitusjohtajan virasta, koska hänen kokoamansa joukkue hävisi Eric Bischoffin joukkueelle Survivor Series PPV:ssä järjestetyssä ottelussa. Austin oli poissa TV:stä useita viikkoja, jotta juonikuvio näyttäisi vakuuttavalta ja vaikuttaisi siltä, että hän olisi oikeasti saanut potkut. Ennen vuoden 2003 loppua Austin palasi kehään ja lähti WWE:n mukaan esiintymään Irakiin ja tukemaan USA:n sotilaita. Siellä hän pukeutui joulupukiksi ja antoi Vince McMahonille joululahjaksi Stunnerin. 29. joulukuuta 2003 hän palasi WWE:n normaaliin TV show’hun ja esiintyi RAW:n sheriffinä.
Austin tuomaroi 17. huhtikuuta 2004 WrestleMania XX:ssä järjestetyn Brock Lesnar vs. Bill Goldberg -matsin. WWElle ja Austinille tuli tämän jälkeen taas riitaa ja Austin siirtyi tekemään pääasiassa elokuvia ja musiikkia, mutta hän ei saanut käyttää lisänimeä "Stone Cold" koska se on WWE:n rekisteröimä tavaramerkki.
Elämä > WWE – World Wrestling Entertainment > Paluu

3. huhtikuuta 2005 Austin palasi WWE:hen vuoden tauon jälkeen. WrestleMania 21:ssä "Rowdy" Roddy Piper haastatteli häntä Piper's Pit -ohjelmassa ja Austin antoi Stunnerit Piperille ja Carlito Caribbean Coolille. Austin esiintyi myös ECW One Night Standissä, jota pidettiin myöhemmin vuoden parhaana PPV:nä. Show’n lopussa Austin kutsui SmackDown!:nin ja RAW'n kaikki painijat kohtaamaan ECW:n entiset painijat joihin kuuluivat muun muassa Dudley Boyz, Sandman, Tommy Dreamer, Sabu, Tajiri, Tazz, Rey Mysterio jne. ECW-painijat tyhjensivät kehän nopeasti, jonka jälkeen hän pyysi Mick Foleytä tuomaan Eric Bischoffin kehään, jossa Austin käski ensin Dudleyjen tehdä hänelle 3D:n, sitten Chris Benoit teki hänelle Headbuttin, jonka jälkeen Austin käski hänet nostettavaksi ylös, jolloin hän teki Bischoffille lopetusliikkeensä Stone Cold Stunnerin. D-Von ja Bubba veivät Ericin ulos kehästä, rekan sisään ja palasivat kehään, missä Austin tarjosi kaikille ECW-painijoille olutta.
3. lokakuuta 2005 Austinia nähtiin jälleen, sillä oli vuorossa WWE RAW Homecoming erikoisjakso (RAW palasi USA Network-kanavalle), johon Austinille oli järjestetty esiintyminen. Vince McMahon näytti kehässä videon, jossa hän selätti Stone Coldin ottelussa. Samassa Austin tuli kehään, ja alkoikin sanailemaan Vincelle, joka ei tiennyt mitä sanoa. Austin näytti muutamia videoita Vincestä. Nähtiin muun muassa, kuinka Austin kidnappasi Vincen ja Vince kasteli housunsa. Pian Vincen ollessa lähdössä, Austin päätti tarjota tälle Stone Cold stunnerin, mutta lähes heti tämän jälkeen Vincen poika, Shane, syöksyi kehään, ja Austin tarjosi tälle heti stunnerinsa. Sitten paikalle tulikin jo tytär Stephanie, joka tiedusteli Austinilta, kuka tämä luulee olevansa. Austin kertoi olevansa Stone Cold ja "haastattelee nyt Stephanieta". Austin kysyi Stephanielta muun muassa "Mikä on hajuvetesi", jolloin Steph hiljeni, ja Austin päätteli Stephanien flirttailevan, ja pyysikin suukkoa, jolloin Stephanie tarjosi tälle avokämmentä suoraan naamaan. Austin puolestaan tarjosi Stephanielle stunnerin, jolloin vielä yksi McMahon saapui kehään, Vince McMahonin vaimo Linda. Lindan ja Austinin sanailujen jälkeen nämä kaksi joivat muutaman kaljan, kunnes Austin päätti stunnata myös Lindan ja jäi juomaan kaljaa.
2011 ilmoitettiin että Steve olisi WWE:n "Tough Enough" -ohjelman uusi juontaja. On huhuttu myös että hänellä olisi jotain osaa WrestleMania 27:ään.
Nykypäivä

Austinin piti palata kehään 1. marraskuuta 2005, mutta Austin ilmeisesti loukkasi selkänsä siirrellessään huonekaluja, joten sitä ei ikinä tapahtunut. WWE myös kaavaili vuoden WrestleMania 22:een kauan odotettua "Stone Cold" Steve Austin vs Hulk Hogan-ottelua, mutta Austin ei ilmeisesti halunnut kohdata Hogania ottelussa. Austin sanoi eräässä televisiohaastattelussa, että hän ansaitsisi paljon rahaa kyseisestä ottelusta, mutta mainitsi että siitä ei voisi tulla viiden tähden ottelua. Hän mainitsi samassa haastattelussa, että hän ehkä voisi/pystyisi ottelemaan vielä yhden ottelun.
Ei ole varmaa, painiiko Austin enää koskaan, sillä se voi olla myös suuri terveysriski. Austin on murtanut niskansa, joka lopulta johti hänen ennenaikaiseen eläköitymiseensä vuonna 2003. Austin kävi tuomaroimassa vuoden 2008 PPV Cyber Sunday:ssä mestaruusottelua Chris Jerichon ja Batistan välillä. Stone Cold Steve Austin on nimetty vuoden 2009 ensimmäiseksi supertähdeksi Hall of Fameen.
Stone Cold Steve Austin veti RAW Guest Hostingin 15.03.2010 Raw:ssa. Austin palasi kehään yhden ottelun verran vuoden 2022 Wrestlemaniassa. Hän otteli voitokkaasti Kevin Owensia vastaan ottelun, jossa ei voinut tulla hylätyksi.
Vuonna 2010 Steve Austin esiintyi sivuroolissa Sylvester Stallonen elokuvassa The Expendables.
Saavutukset

6x WWE Champion
2x WWE Intercontinental Champion
4x WWE World Tag Team Champion
2x WWE United States Champion
Million Dollar Championship
2x WCW Television Champion
WCW Tag Team Champion
NWA World Tag Team Champion
King of the Ring 1996
Royal Rumblen voittaja vuosina 1997, 1998 & 2001
Smoking Skull Champion
Filmografia

| Elokuvat> Vuosi | Elokuvat> Nimi | Elokuvat> Rooli |
| --- | --- | --- |
| 2005 | Luunmurskaajat | vartija Dunham |
| 2007 | The Condemned | Jack Conrad |
| 2009 | Damage | John Brickner |
| 2010 | Muukalainen | The Stranger |
| 2010 | The Expendables | Paine |
| 2010 | Hunt to Kill | Jim Rhodes |
| 2011 | Tactical Force – erikoisjoukkue | Tate |
| 2011 | Knockout | Dan Barnes |
| 2012 | Maximum Conviction | Manning |
Aiheesta muualla

Kuvia tai muita tiedostoja aiheesta Stone Cold Steve Austin Wikimedia Commonsissa
| Auktoriteettitunnisteet  |
| --- | --- |
Kansainväliset:  FAST  ISNI  VIAF  WorldCat 
Kansalliset:  Norja  Ranska  BnF data  Saksa  Yhdysvallat  Japani  Australia  Alankomaat  Puola 
Taiteenala:  MusicBrainz 
Henkilöt:  Trove 
Muut:  IdRef 
WWE:n mestarit
Austin esiintymässä amerikkalaisjoukoille Irakissa vuonna 2003.
Ghazipur

| Ghazipur |
| --- | --- |
 Rautatieasema.
 Ghazipur
 Koordinaatit: 25°34′48″N, 83°34′12″E 
Valtio:  Intia
Osavaltio:  Uttar Pradesh
Piirikunta:  Ghazipur
Väkiluku (2011):  110 587
 – Metropolialue:  121 020
Infobox OKVirheellinen NIMI-arvo: 
Ghazipur on kaupunki Intian Uttar Pradeshin osavaltion kaakkoisosassa Gangesin varrella. Sen asukasluku oli vuoden 2011 väestönlaskennassa 110 587.
Maantiede

Ghazipur sijaitsee Intian Uttar Pradeshin osavaltion kaakkoisosassa Gangesin varrella lähellä Biharin osavaltion rajaa. Hindujen pyhä kaupunki Varanasi sijaitsee Ghazipurista noin 65 kilometriä lounaaseen. Ympäröivä seutu on gangesin alluviaalitasankoa, jolla tulvat ovat yleisiä.
Historia

Ghazipurin alueella on kaupunkia pidempi historia, mutta varsinaisesti se perustettiin vasta 1300-luvulla. Hindulaisessa perinteessä perustaminen liitetään radža Gadhiin, mutta tämä tarina on hyvin suurella toddennäköisyydellä väärin. Ghazipur on tiettävästi islamilainen nimi. Aikalaislähteiden tulkintojen perusteella Delhin sulttaani Muhammad bin Tughluqin sotapäällikkö Masud voitti paikalla kapinoineen hindupäällikön vuonna 1330 ja sai lahjaksi maata sulttaanilta. Hän sai myös arvonimen ghazi, josta kaupungin nimi johdettiin.
Delhin sulttaanikunta romahti Panipatin taistelun jälkeen vuonna 1526 ja alkoi Suurmogulien valtakausi. Babur valtasi Ghazipurin sotaretkellään Pohjois- ja Itä-Intiaan. Hänen poikansa Humayun menetti sen kuitenkin Šer Šah Surille. Mogulit valtasivat kaupungin takaisin vasta vuonna 1569. Myöhemmin kaupunki oli mogulien alaisen Awadhin nawabin alaisuudessa. Hänen alaiseenaan toimi puolestaan paikallinen Abd
Allah Khan, joka rakennutti useita nykypäiviin saakka säilyneitä rakennuksia, kuten niin sanotun 40. pylvään salin, jonne hänet haudattiin.
Britit valtasivat Ghazipourin vuonna 1781. Brittikauden maamerkki on esimerkiksi kenraali Charles Cornwallisin hauta. Cornwallis kuoli Ghazipurissa vuonna 1805. Brittikausi oli pitkään hyvin rauhallista aikaa, mutta tämä päättyi aluetta hävittäneeseen sepoy-kapinaan vuonna 1857. Muuten 1800-luvulla Ghazipur tunnettiin oopiumin tuotannon keskuksena.
Väestö

Intian vuoden 2011 väestönlaskennan mukaan Ghazipurin asukasluku oli 110 587. Suuremman metropolialueen asukasluku oli 121 020. Kaupungin asukkaista 72,33 % oli hinduja ja 26,77 % muslimeja.
Charles Cornwallisin hauta.
Faiz Ali Khanin puutarha ja hautarakennuksia brittiläisessä piirroksessa vuodelta 1785.